b'\n_START_ARTICLE_\nTheodor von Zeynek\n_START_SECTION_\nObitelj\n_START_PARAGRAPH_\nTheodor von Zeynek je ro\xc4\x91en 5. o\xc5\xbeujka 1873. u Troppauu. Najmla\xc4\x91i je od troje djece \xc5\xa1kolskog inspektora Gustava von Zeyneka i njegove supruge Marie von Zeynek. Theodorov brat Richard bio je profesor medicinske kemije u Pragu, dok se sestra Olga Rudel-Zeynek bavila politikom te bila poslanicom u austrijskom parlamentu. Brak je sklopio sa Alice von Zdekauer sa kojom je imao sina Wolfganga.\n_START_SECTION_\nVojna karijera\n_START_PARAGRAPH_\nZeynek je srednju \xc5\xa1kolu zavr\xc5\xa1io 1891. u Troppauu, te se nakon zavr\xc5\xa1etka iste odlu\xc4\x8dio za vojni poziv. Poha\xc4\x91a Terezijansku vojnu akademiju u Be\xc4\x8dkom Novom Mjestu, nakon \xc4\x8dega je raspore\xc4\x91en na slu\xc5\xbebu u 3. pje\xc5\xa1a\xc4\x8dku pukovniju. Nakon tri godine slu\xc5\xbebe u navedenoj pukovniji, 1897. upisuje Ratnu akademiju koju zavr\xc5\xa1ava u listopadu 1899. godine. Potom slu\xc5\xbei kao osobni pomo\xc4\x87nik Friedricha von Beck-Rzikowskog, te u 95. pje\xc5\xa1a\xc4\x8dkoj pukovniji u Lembergu. U studenom 1903. premje\xc5\xa1ten je u Prag gdje slu\xc5\xbei u sto\xc5\xbeeru 9. pje\xc5\xa1a\xc4\x8dke divizije. Tu upoznaje i svoju budu\xc4\x87u suprugu Alice von Zdekauer. U velja\xc4\x8di 1906. raspore\xc4\x91en je na slu\xc5\xbebu u operativni odjel Glavnog sto\xc5\xbeera gdje sudjeluje u izradi ratnih planova za slu\xc4\x8daj ratova sa Italijom, Rusijom, pa \xc4\x8dak i tada\xc5\xa1njom saveznicom Njema\xc4\x8dkom. Godine 1908. sudjeluje u planiranju operacija tijekom Aneksijske krize. U svibnju 1910. promaknut je u \xc4\x8din bojnika, dok je u svibnju 1912. imenovan na\xc4\x8delnikom sto\xc5\xbeera 8. pje\xc5\xa1a\xc4\x8dke divizije. Od studenog 1913. zapovijeda bojnom u 2. tirolskoj pukovniji carskih strijelaca. Istodobno sa tm imenovanjem unaprije\xc4\x91en je u \xc4\x8din potpukovnika.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Zeynek je raspore\xc4\x91en u sto\xc5\xbeer 4. armije kojom je na Isto\xc4\x8dnom boji\xc5\xa1tu zapovijedao Moritz Auffenberg. U sastavu navedene armije sudjeluje u Galicijskoj bitci. Potom je u sije\xc4\x8dnju 1915. imenovan na\xc4\x8delnikom sto\xc5\xbeera Korpusa Czibulka pod zapovjedni\xc5\xa1tvom Claudiusa Czibulke sa kojim sudjeluje u Karpatskoj ofenzivi. Navedenu du\xc5\xbenost obna\xc5\xa1a do o\xc5\xbeujka kada postaje na\xc4\x8delnikom sto\xc5\xbeera Armijske grupe Pflanzer-Baltin kojom je zapovijedao Karl von Pflanzer-Baltin. Kada je na osnovi jedinica navedene armijske grupe formirana 7. armija, Zeynek je imenovan na\xc4\x8delnikom sto\xc5\xbeera predmetne armije. U rujnu 1915. promaknut je u \xc4\x8din pukovnika._NEWLINE_Tijekom Brusilovljeve ofenzive Zeynek je zajedno sa Pflanzer-Baltinom smijenjen. Odmah je raspore\xc4\x91en u operativni odjel Glavnog sto\xc5\xbeera gdje najprije sudjeluje u formiranju Poljske vojske. U sije\xc4\x8dnju 1917. imenovan je na\xc4\x8delnikom odjela za logistiku Glavnog sto\xc5\xbeera u kojem svojstvu je bio odgovoran za opskrbu i opremljenost austrougarske vojske.Navedenu du\xc5\xbenost obna\xc5\xa1a do kraja rata.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Zeynek je sa 1. sije\xc4\x8dnjem 1919. umirovljen. \xc5\xbdivio je najprije u roditeljskoj ku\xc4\x87i u Pragu, a potom u Mondseeu i Salzkammergutu. Posvetio se pisanju i prevo\xc4\x91enju. Napisao je memoare koji su objavljeni nakon njegove smrti, te je na njema\xc4\x8dki preveo Shakespeareova djela. Preminuo je 6. listopada 1948. godine u 76. godini \xc5\xbeivota u Salzburgu. Pokopan je u obiteljskom grobu u M\xc3\xb6dlingu.'